**Pályázati felhívás és Útmutató**

**a 2014–2015. évi Erasmus+ hallgatói tanulmányi és szakmai mobilitás-pályázat** beadásához

### *A pályázati jelentkezés on-line történik az Európai Programiroda oldalán keresztül 2014 február 03-tólhttp://semmelweis-egyetem.hu/erasmus/erasmus/hallgatoi-mobilitas/*

**A Semmelweis Egyetem (a továbbiakban: Egyetem) pályázatot hirdet tanulmányi és szakmai gyakorlati Erasmus+ ösztöndíj elnyerésére a 2014/2015. tanévre.**

### Mi is az Erasmus+?

Az **Erasmus+** az Európai Unió új programja, mely az oktatást, a képzést, az ifjúsági területet és a sportot is magában foglalja, több jelenleg futó programot (köztük az Egész életen át tartó tanulás programot) egyesítve.

Az Erasmus+ 2014 és 2020 között 14,7 milliárd eurót biztosít az európai oktatás, képzés, ifjúsági szakma és sport megerősítésére.

A programban részt vehetnek a felsőoktatásban és szakképzésben tanuló diákok (tanulmányok, munkaalapú tanulás, gyakornoki tevékenység).

### Általános tudnivalók

Az Erasmus+ program keretében tanulmányi mobilitás esetén felsőoktatási intézmények közötti megállapodás alapján valósul meg a hallgatók cseréje. Az Egyetem a partner intézményekkel kötött kétoldalú szerződésekkel pályázhat – a TEMPUS Közalapítvány (az ún. Nemzeti Iroda) közreműködésével – Brüsszelben az EU támogatására. Az EU minden, az előre lefektetett követelményeknek tartalmilag és formailag megfelelő kétoldalú szerződésben rögzített hallgatói csereprogramot ösztöndíjjal és az adminisztrációs költségek fedezésére szolgáló forrásokkal támogat.

A TEMPUS Közalapítvány - Nemzeti Iroda Erasmus+-honlapja: <http://www.tpf.hu/pages/content/index.php?page_id=11239>

Az Európai Bizottság Erasmus+-honlapja: <http://www.tpf.hu/pages/content/index.php?page_id=11239>

Magyarország 1997-ben teljes jogú partnerként csatlakozhatott az uniós országok felsőoktatási hallgatóinak mobilitását segítő Erasmus, majd 2000 júliusától a Socrates/Erasmus+ action-2, 2007-től az *Egész életen át tartó tanulás* (Lifelong Learning Programme, LLP), végül 2014-től az Erasmus + elnevezésű programhoz. Az Erasmus+ program konkrét célja **az oktatás-képzés területén:**

* a kulcskompetenciák és készségek fejlesztése, különös tekintettel a munkaerőpiac és a társadalmi kohézió szempontjából fontos készségekre; elsősorban tanulmányi célú mobilitások, illetve az oktatási-képzési intézmények és a cégek közötti együttműködések segítségével
* a minőség, az innováció és a nemzetköziesítés szintjének növelése az oktatási-képzési intézményekben, elsősorban nemzetközi együttműködések segítségével, az oktatás-képzés világán túli szereplők bevonásával
* a szakpolitikai reformok és az oktatási-képzési rendszerek modernizációjának támogatása, elsősorban szakpolitikai együttműködések, az Unió átláthatóságot és az elismertetést szolgáló eszközeinek hatékonyabb használata, valamint a jó gyakorlatok megosztása segítségével
* a nyelvoktatás és nyelvtanulás fejlesztése, a nyelvi sokszínűség és az interkulturális érzékenység népszerűsítése

Az Egyetem TEMPUS Közalapítványhoz benyújtott pályázata (a továbbiakban: intézményi pályázat) **a *2014. július 1-től 2015. szeptember 30-ig* megvalósuló – tanulmányi vagy szakmai gyakorlati célú - tanulmányutak anyagi támogatásáról szól.**

Az **Erasmus+** program keretében kiutazó hallgatók ***legalább 3 és legfeljebb 12 hónapot*** tölthetnek el a partner európai egyetemeken.

A tanulmányút csak akkor valósulhat meg, ha a külföldi tanulmányokat az Egyetem elfogadja és a hallgató itthoni előmenetelébe – ***maradéktalanul*** – beszámítja.

A pályázat pozitív elbírálása esetén a hallgató – a jelen pályázati felhívásban meghatározottak szerint - lehetőséget kap a kiutazásra, aminek feltétele tanulmányainak elfogadtatása mind a hazai, mind a külföldi egyetemmel.

Az Erasmus+ program a külföldi tanulmányút idejére – a jelen pályázati felhívásban meghatározottak szerint - **ösztöndíjtámogatást** biztosít, amely részben hozzájárul a hallgatók felmerülő költségeinek fedezéséhez (útiköltség, szállás, ellátás, biztosítás).

### Lehetőségek a Semmelweis Egyetemen a 2014/2015. tanévben

Az Egyetem a 2014/2015. tanévre Európa számos *felsőoktatási intézményével* köt vagy kötött csereegyezményt. Ezek az ösztöndíjas helyek meghatározott intézmények meghatározott képzésében történő részvételt biztosítanak. A pályázható helyek nem véglegesített listája a jelen pályázati kiírás mellékletét képezi. A pályázható helyek véglegesített listáját várhatóan a helyosztóig (lsd. a jelen felhívás 8. pontját) teszi közzé a Nemzetközi Kapcsolatok Igazgatósága (a továbbiakban: NKI) az Európai Programiroda honlapján: <http://semmelweis.hu/erasmus/erasmus/hallgatoi-mobilitas/tanulmanyi-program/megpalyazhato-egyetemek/>

**Erasmus+ ösztöndíjat kizárólag a következő tevékenységekre lehet megítélni:**

* Teljes időben végzett felsőoktatási szakképzés, alapképzés, ideértve a szakdolgozatírást (de kizárva a kutatási tevékenységet, kivéve, ha az részét képezi egy bizonyos szaknak), amely elismert oklevélhez vagy fokozathoz vezet egy EUC intézményben.
* Teljes időben végzett szakmai gyakorlat, amennyiben a gyakorlatot elismerik a hallgatónak a küldő intézményben végzett tanulmányai részeként.
* A tanulmányi időszak és a szakmai gyakorlat valamely kombinációja.

A hallgató a pályázata benyújtásával tudomásul veszi, hogy önmagában az ösztöndíj elnyerése nem jogosítja meghatározott intézménybe történő kiutazásra, meghatározott ösztöndíj-időtartamra, továbbá pénzügyi támogatásra. E feltételek meghatározására az Egyetem ERASMUS Szabályzatában (a továbbiakban: Szabályzat) és a jelen pályázati felhívásban rögzítettek szerint kerül sor. A Szabályzat megtekinthető az Egyetem honlapján az alábbi címen: <http://semmelweis-egyetem.hu/rektori-hivatal/files/2012/01/122_2011_XI.-24._hat_ERASMUS.pdf>.

### Az ösztöndíjtámogatás

A jelen pályázat alapján elnyerhető ösztöndíj összege – amely az ösztöndíjas időszak hosszától, illetve a fogadó országtól függ - hallgatónként 300-500 EUR/hó. A támogatás összege a korábbi évektől eltérően az Európai Bizottság által meghatározott. A támogatás a ténylegesen felmerülő költségeket nem feltétlenül fedezi teljes egészében!

A hallgatót megillető **konkrét támogatási összeg meghatározására** a hallgatói pályázatok elbírálását, az ún. helyosztót és intézményi pályázat elbírálását követően kerülhet sor az Egyetemet az intézményi pályázatról hozott döntés alapján megillető támogatási összeg és az Európai Bizottság által meghatározott országonként változó támogatási összeg ismeretében.

Az ösztöndíjat elnyert hallgató a külföldi tartózkodása idejére az Egyetem költségvetésében található forrásból, e forrás függvényében, intézményi támogatásban részesülhet. A támogatás összegét az NKI állapítja meg a helyosztó, valamint az intézményi pályázat elbírálásának eredményét figyelembe véve, és – az Egyetem hatáskörrel rendelkező vezetője általi jóváhagyást követően – haladéktalanul írásban (akár elektronikus úton) értesíti arról az ösztöndíjast.

A támogatások kifizetése – valamennyi mobilitás esetében - átutalással történik.

Figyelembe véve a pályázatok elbírálásáról szóló döntési listában szereplő rangsort és az intézményi pályázat elbírálásáról szóló döntést, **az NKI dönthet arról is, hogy – forrás hiányában – az ösztöndíjat egyébként elnyert hallgató pénzügyi támogatásban nem részesül, és önfinanszírozóként vehet részt a Programban**. Az NKI döntéséről – az Egyetem hatáskörrel rendelkező vezetője általi jóváhagyást követően - haladéktalanul írásban (akár elektronikus úton) értesíti az ösztöndíjast.

### Kik pályázhatnak a tanulmányi ösztöndíjra?

Pályázatot nyújthatnak be azon hallgatók, akik

* a Semmelweis Egyetem Általános Orvostudományi Karán, Fogorvostudományi Karán, Gyógyszerésztudományi Karán, Egészségtudományi Karán vagy Testnevelési és Sporttudományi Karán **alapképzésben, nappali tagozaton** vesznek részt,
* a **2013/2014. tanév II. félévére****bejelentkeztek***,* illetve kijelentik, hogy e félévben**nem tanulmányi okok miatt** szüneteltetik hallgatói jogviszonyukat,
* a megpályázott időszakban (2014/2015. tanév) aktív hallgatói jogviszonyban lesznek az Egyetemmel, azaz hallgatói jogviszonyukat nem szüneteltetik,
* magyar állampolgárok, vagy Magyarország területén menekültként, menedékesként, befogadottként, bevándoroltként, letelepedettként élnek, vagy törvény alapján rendelkeznek a szabad mozgás és tartózkodás jogával,
* az első négy szemesztert sikerrel elvégezték a pályázat benyújtásának időpontjáig, de a megpályázott időszakban (2014/2015. tanév) nem végzős hallgatók, ide nem értve a FOK és a GyTK végzős hallgatóit,
* angolul vagy a célország nyelvén legalább középfokú nyelvismerettel rendelkeznek,
* tanulmányi, tudományos, közéleti tevékenységük kimagasló.

Nem nyújthat be pályázatot, aki:

* korábban már elnyert ERASMUS- tanulmányutat

### Kik pályázhatnak a szakmai gyakorlat ösztöndíjra?

Pályázatot nyújthatnak be azon hallgatók, akik

* a Semmelweis Egyetem Általános Orvostudományi Karán, Fogorvostudományi Karán vagy Gyógyszerésztudományi Karán, Egészségtudományi Karán, Egészségügyi Közszolgálati Karán vagy Testnevelési és Sporttudományi Karán **alapképzésben, nappali tagozaton** vesznek részt,
* a **2013/2014. tanév II. félévére****beiratkozottak***,* illetve kijelentik, hogy e félévben**nem tanulmányi okok miatt** szüneteltetik hallgatói jogviszonyukat,
* a megpályázott időszakban (2014/2015. tanév) **végzős hallgatóként** aktív hallgatói jogviszonyban lesznek az Egyetemmel, azaz hallgatói jogviszonyukat nem szüneteltetik,
* magyar állampolgárok, vagy Magyarország területén menekültként, menedékesként, befogadottként, bevándoroltként, letelepedettként élnek, vagy törvény alapján rendelkeznek a szabad mozgás és tartózkodás jogával,
* angolul vagy a célország nyelvén legalább középfokú nyelvismerettel rendelkeznek,
* tanulmányi, tudományos, közéleti tevékenységük kimagasló.

Nem nyújthat be pályázatot, aki:

* korábban a Leonardo da Vinci Szakmai Gyakorlatok Rezidens & Szakképzési Mobilitás vagy ERASMUS program keretében szakmai gyakorlaton vettek részt

### *A pályázati jelentkezés on-line történik, a link az Európai programiroda oldalán keresztül érhető el 2014. február 03-tól:*

***http://semmelweis-egyetem.hu/erasmus/erasmus/hallgatoi-mobilitas/***

Az on-line kitöltést követően a kinyomtatott pályázati adatlapot személyesen is be kell benyújtani.

***FIGYELEM:***

* *az Egészségügyi Közszolgálati Kar hallgatói a pályázat benyújtásának helyéről és idejéről érdeklődjenek Szandányi Beatrix vezető asszisztensnél a* *dekani@ekk.sote.hu* *e-mail címen*
* *a Testnevelési és Sporttudományi Kar hallgatói a pályázat benyújtásának helyéről és idejéről érdeklődjenek Kercsmarics Eszter kari koordinátornál a* *kercsmarics@tf.hu* *e-mail címen*
* *az Egészségtudományi Kar hallgatói a pályázat benyújtásának helyéről és idejéről érdeklődjenek Ulakcsai Gábor kari koordinátornál az ulakcsai.g@se-etk.hu* *e-mail címen*

***Az Általános Orvostudományi, Fogorvostudományi és Gyógyszerésztudományi Karokról pályázó hallgatók***

*Pályázat benyújtásának helye:*

# ERASMUS IRODA

**1085 Budapest, Üllői u. 26. II/202.**

*Végső határideje:*

**SOP-online regisztráció: 2014. február 12.**

**SOP online pályázat beadási határideje: 2014. február 19.**

Annak érdekében, hogy a pályázók minden szempontból megfelelő, a megmérettetésben esélyes munkával indulhassanak, az Erasmus+ program intézményi koordinátora F.Tóth Katalin együttműködve a karok képviselőivel (a Kari Koordinátorokkal)személyes tájékoztatást ad a következő időpontokban:

- ÁOK-GyTK-FOK részére az Arc- Állcsont- Szájsebészeti és Fogászati Klinika előadójában: 2014. január 29-30-án. A pontos időpontról a hallgatók a Neptunon keresztül fognak üzenetet kapni!

A hallgatóknak segítséget nyújtanak a Kari Koordinátorok:

* ÁOK: Frittmann Anikó frittmann.aniko@med.semmelweis-univ.hu
* FOK: Dr. Tóth Zsuzsanna toth.zsuzsanna@dent.semmelweis-univ.hu
* GyTK: Dr. Nagy Ádám nagy.adam@med.semmelweis-univ.hu

**Továbbá:** személyesen feltett kérdéseikre ügyfélfogadási időben(minden hétfőn és szerdán 09:00-12:00-ig, keddenként és csütörtökön 12:00-15:00-ig), illetve elektronikus formában történt megkeresésükre – erasmus@semmelweis-univ.hu - szívesen válaszolunk (Üllői út 26. II/202).

A Koordinátor a pályázat beérkezését követően írásban tájékoztatja a pályázót a pályázat beérkezéséről, és elvégzi a pályázat formai ellenőrzését. A fent meghatározott cselekmények elektronikus úton is intézhetőek. Hiánypótlásra egy alkalommal kerülhet sor, a hiánypótlás határideje 2 munkanap. **Amennyiben a pályázó a hiánypótlás során a hibát nem vagy nem megfelelően vagy határidőn túl javítja ki, pályázata további érdemi elbírálás nélkül elutasításra kerül.**

### Az értékelés szempontjai, a pályázatok bírálata, a pályázók értesítése, a kifogás és a helyosztó

Az Egyetem célja, hogy külföldi tanulmányútra a legtehetségesebb, kiváló képességű hallgatók utazhassanak, így a tanulmányi eredmény, a tudományos, szakmai és közösségi tevékenység, valamint a nyelvi felkészültség meghatározó a nyertesek kiválasztásakor.

**A pályázatok elbírálási szempontrendszerét** mobilitások esetében a pályázati adatlap minta tartalmazza, mely megtekinthető az Európai Programiroda honlapján

<http://semmelweis.hu/erasmus/erasmus/hallgatoi-mobilitas/tanulmanyi-program/kiutazo-hallgatok/palyazati-felhivas-2/>

**Az ösztöndíj elnyerésének** feltétele, hogy a hallgató pályázata

* **a tanulmányi mobilitás** esetében **minimum 100 pontot** elérjen
* **a szakmai gyakorlati mobilitás** esetében **minimum 100 pontot** elérjen**.**

**A pályázatokat az NKI és a karok delegáltjaiból álló bizottság bírálja el legkésőbb 2014. február 24-ig.** A bizottság ügyrendjét a nemzetközi kapcsolatokért felelős rektor-helyettes jóváhagyását követően az NKI közzéteszi az Egyetem honlapján.

A pályázatokat elbíráló bizottság által készített döntési lista a nyertes pályázókat elért pontszám alapján karonként és mobilitási pályázatonként rangsorolja (a továbbiakban: **döntési lista**).

A pályázati feltételeknek megfelelő, de ösztöndíjat nem nyert pályázókból – elért pontszám alapján rangsort tartalmazó – **tartaléklistát** kell felállítani arra az esetre, ha visszalépés, vagy egyéb akadály folytán valamely nyertes pályázó nem vesz részt a programban, vagy a pályázati döntés a jelen szabályzatban meghatározottak szerint érvényét veszti.

A pályázókat a bírálat eredményéről az **NKI írásban** (akár elektronikus úton) **értesíti**.

A pályázó a bíráló bizottság döntése ellen a pályázati döntésről szóló értesítés kézhezvételét követő 3 munkanapon belül – *a pályázatra vonatkozó szabály megsértésére hivatkozással* – írásban **kifogással** élhet, amelyet az NKI-nek nyújt be az ERASMUS+ Programiroda címére (lsd. 7. pontban).

**A kifogásnak tartalmaznia kell** a kifogással érintett pályázat azonosításához szükséges adatokat, valamint a kifogásolt intézkedést vagy mulasztást. A kifogás elbírálásának rendjét a Szabályzat tartalmazza.

**Ezt követően az ösztöndíjas helyek kiválasztása és az ösztöndíjas időtartam meghatározása a helyosztón, karonként történik a döntési lista alapján**. A helyosztón figyelembe kell venni továbbá az intézményi pályázat alapjául szolgáló becslést (Szabályzat 4. § (2) bekezdés), valamint – amennyiben a helyosztó időpontjáig az intézményi pályázat elbírálása megtörténik - az Egyetemet az intézményi pályázatról hozott döntés alapján megillető támogatási összeget is.

A helyosztóra **előreláthatólag 2014. március első hetében kerül sor a Semmelweis Egyetem Arc-, Állcsont-, Szájsebészeti és Fogászati Klinika előadótermében.**

A helyosztón a döntési listában szereplő pontszámok alapján kialakult sorrendben választhatnak helyet a hallgatók személyesen vagy meghatalmazottjuk útján. A meghatalmazást írásba kell foglalni és a meghatalmazó, valamint két tanú aláírásával kell ellátni.

A helyosztón azonos pontszám esetén a tanulmányi átlag a döntő.

A helyosztót követő 15 munkanapon belül az NKI a Kari Koordinátorok felé írásban (akár elektronikus úton) jelzi a kiutazó hallgatók névsorát.

**Amennyiben a nyertes pályázó nem kívánja igénybe venni a számára megítélt támogatást, vagy a sikeres pályázat ellenére nem kíván a programban részt venni, köteles erről az NKI-t haladéktalanul írásban értesíteni!** **E hallgató vonatkozásában a pályázati döntés érvényét veszti.**

### Szerződéskötés, beszámolás és egyéb kötelezettségek

### A/ Tanulmányi mobilitás

Az Egyetem a nyertes hallgatóval és a fogadó intézménnyel a tanulmányi követelmények teljesítésével kapcsolatos **tanulmányi megállapodást**, majd ezt követően a hallgatóval a támogatás teljes összegét rögzítő **támogatási szerződést** köt a hallgató kiutazását megelőzően.

**A tanulmányi megállapodásban:**

a) a fogadó intézmény vállalja, hogy az abban szereplő tanulmányi terv teljesítésének lehetőségét biztosítja a hallgató számára;

b) a hallgató vállalja az abban foglaltak teljesítését;

c) az Egyetem vállalja, hogy a terv teljesítése esetén a külföldön végzett tanulmányokat az Egyetem vonatkozó szabályzatai szerint kredit értékben teljes mértékben elismeri.

A tanulmányi megállapodás csak mindhárom fél hozzájárulásával módosítható.

**B/ Szakmai gyakorlati mobilitás**

Az Egyetem a nyertes hallgatóval és a fogadó intézménnyel a szakmai gyakorlati követelmények teljesítésével kapcsolatos **képzési megállapodást**, majd ezt követően a hallgatóval a támogatás teljes összegét rögzítő **támogatási szerződést** köt a hallgató kiutazását megelőzően.

**A képzési megállapodásban**:

a) a fogadó intézmény vállalja, hogy az abban szereplő szakmai gyakorlati terv teljesítésének lehetőségét biztosítja a hallgató számára;

b) a hallgató vállalja a megállapodásban foglaltak teljesítését;

c) az Egyetem vállalja, hogy a terv teljesítése esetén a külföldön végzett szakmai gyakorlatot az Egyetem vonatkozó szabályzatai szerint teljes mértékben elismeri kredit értékben vagy az oklevélmelléklet (Diploma Supplement), illetve egyéb igazolás kiállításával.

A képzési megállapodás magában foglalja a hallgatói szakmai gyakorlat megszervezésében részt vevők szerepét és felelősségét részletező **Minőségvállalási Nyilatkozatot.**

A képzési megállapodás csak mindhárom fél hozzájárulásával módosítható.

**C/Közös rendelkezések**

A külföldi tanulmányok kielégítő lezárása után, a fogadó intézmény **Tanulmányi Átirat**tal látja el a hallgatót (Transcript of Records), a tanulmányi illetve a képzési megállapodásnak megfelelően.

Sikeres pályázatot követően az a hallgató, aki ösztöndíjtámogatásban nem részesül, részt vehet az ERASMUS+ programban, amennyiben megfelelő anyagi fedezettel rendelkezik ahhoz, hogy a fogadó országban felmerülő költségeit fedezni tudja. A hallgató a megfelelő fedezet rendelkezésre állásáról írásban nyilatkozik. A fent részletezett megállapodásokat ez esetben is meg kell kötni.

**A hallgató a tanulmányok, illetve a szakmai gyakorlat befejezését követően a támogatási szerződésben meghatározott formában és határidőre záró beszámolót köteles benyújtani az NKI-re**. A hallgató által benyújtott záró beszámoló a támogatás egyenlegének rendezésére vonatkozó kérelem is egyben.

Amennyiben a hallgató beszámolóját határidőre nem vagy nem megfelelően nyújtja be, vagy a támogatás összegét vagy annak egy részét nem szerződésszerűen használja fel, köteles azt az Egyetem részére visszafizetni.

Amennyiben a tanév első felében utazik ki az ösztöndíjat elnyert hallgató, a rendelkezésre álló források függvényében lehetősége van az ERASMUS+ státusát **meghosszabbítani** az adott tanéven belül. A hallgató hosszabbítási szándékáról köteles írásban tájékoztatni a Kari Koordinátort, valamint az NKI-t az ösztöndíjas időtartam lejárta előtt legalább 15 munkanappal. A hosszabbítási kérelem elbírálása és a szerződéskötés tekintetében az eredeti pályázat elbírálására vonatkozó rendelkezéseket kell megfelelően alkalmazni. A meghosszabbításnak közvetlenül kell követnie az eredetileg tervezett ERASMUS+ ösztöndíjas időszakot, A meghosszabbított mobilitási

időszaknak véget kell érnie 2015. szeptember 30-áig.

Budapest, 2014. január

 **F.Tóth Katalin Dr. Molnár Mária Judit**

 intézményi Erasmus-koordinátor Tudományos rektorhelyettes